Kinders brand glo 25 karre afDie voertuie wat in Woodmead afgebrand het Foto: ER24 ‘n Brand wat dosyne voertuie Vrydag in Woodmead vernietig het, is glo deur twee kinders begin. “Volgens omstanders het die twee kinders met vuurwerke gespeel en die gras het vlam gevat,” het Nana Radebe, woordvoerder vir Johannesburg se nooddienste, gesê. “Die brand het vinnig na die voertuie versprei. Sowat 25 motors is in die brand vernietig. Meeste van die voertuie behoort aan Moslem-mans wat by Mia’s Farm naby Maxwellrylaan in Woodmead vir ‘n naweek van geestelike vernuwing bymekaar gekom het. Die geleentheid is deur die Waterval Islamiese Instituut gereel. Werner Vermaak, woordvoerder van ER24, sê niemand is beseer nie. Hulle het omstreeks 11:45 die oproep ontvang. “Paramedici en nooddienspersoneel is op die toneel. Geen beserings is tot dusver aangemeld nie en ek kan bevestig dat die brand geblus is. Die motors het op die gras parkeer,” het Vermaak gesê.